Ανακοίνωση της Επιτροπής σχετικά με την επιστροφή των δασμών αντιντάμπινγκ

(2002/C 127/06)

Η παρούσα ανακοίνωση καθορίζει τις κατευθυντήριες οδηγίες σχετικά με την εφαρμογή του άρθρου 11 παράγραφος 8 του κανονισμού (ΕΚ) αριθ. 384/96 του Συμβουλίου(1) (ο "βασικός κανονισμός") για την επιστροφή των δασμών αντιντάμπινγκ(2). Αυτές οι κατευθυντήριες οδηγίες αντικαθιστούν τις οδηγίες που είχαν δημοσιευθεί το 1986(3). Λόγω της σημαντικής τροποποίησης των διατάξεων για την επιστροφή των δασμών αντιντάμπινγκ, θεωρήθηκε σκόπιμο να δημοσιευθεί αναπροσαρμοσμένη εκδοχή των κατευθυντηρίων οδηγιών. Στόχος των κατευθυντηρίων οδηγιών είναι να διευκρινισθούν, για τα διάφορα μέρη που ενέχονται στη διαδικασία επιστροφής, οι όροι που πρέπει να πληροί η αίτηση και να δοθεί μια πλήρης εξήγηση για κάθε στάδιο της διαδικασίας που μπορεί να οδηγήσει στην επιστροφή.

1. ΑΝΤΙΚΕΙΜΕΝΟ

Η διαδικασία επιστροφής προορίζεται να επιτρέπει την επιστροφή των δασμών αντιντάμπινγκ που έχουν ήδη καταβληθεί, εφόσον αποδειχθεί ότι εξαλείφθηκε ή μειώθηκε σε επίπεδο κατώτερο του ισχύοντος δασμού το περιθώριο ντάμπινγκ, βάσει του οποίου καταβλήθηκαν οι δασμοί.

2. ΒΑΣΙΚΕΣ ΑΡΧΕΣ ΠΟΥ ΔΙΕΠΟΥΝ ΤΗ ΔΙΑΔΙΚΑΣΙΑ ΕΠΙΣΤΡΟΦΗΣ

Οι κυριότερες αρχές που ακολουθούν αποτελούν συνοπτικό οδηγό της διαδικασίας επιστροφής που περιγράφεται λεπτομερώς στην παράγραφο 3:

2.1. Ποιοι όροι πρέπει να πληρούνται;

α) Οι αιτήσεις επιστροφών δυνάμει του άρθρου 11 παράγραφος 8 του βασικού κανονισμού πρέπει να αποδεικνύουν ότι έχει μειωθεί ή εξαλειφθεί το περιθώριο του ντάμπινγκ βάσει του οποίου καταβλήθηκαν οι δασμοί. Υπό άλλες συνθήκες, μπορούν να εφαρμόζονται οι διατάξεις του κεφαλαίου 5 του τίτλου VII του κοινοτικού τελωνειακού κώδικα σχετικά με την επιστροφή των εισαγωγικών δασμών(4).

β) Οι αιτήσεις υποβάλλονται μόνο για τις συναλλαγές για τις οποίες έχουν καταβληθεί πλήρως οι δασμοί αντιντάμπινγκ. Η υποβολή από αιτούντα εγγύησης σύμφωνα με το άρθρο 248 του κανονισμού αριθ. 2454/93 της Επιτροπής περί θεσπίσεως του κοινοτικού τελωνειακού κώδικα(5), δεν θεωρείται ισοδύναμη με την πληρωμή. Επομένως οι αιτήσεις που αντιστοιχούν σε εισαγωγές για τις οποίες έχει καταβληθεί εγγύηση, δεν γίνονται αποδεκτές(6).

2.2. Ποιος έχει δικαίωμα να υποβάλει αίτηση επιστροφής;

α) Μπορεί να υποβάλει αίτηση επιστροφής ο εισαγωγέας που μπορεί να αποδείξει ότι έχει καταβάλει τους δασμούς αντιντάμπινγκ είτε απευθείας είτε έμμεσα για συγκεκριμένη εισαγωγή.

β) Όταν επιβάλλονται δασμοί αντιντάμπινγκ ύστερα από έρευνα στην οποία η Επιτροπή χρησιμοποιεί ένα δείγμα παραγωγών-εξαγωγέων για να εκτιμήσει το ντάμπινγκ δυνάμει του άρθρου 17 του βασικού κανονισμού, αυτά τα μέρη που εισάγουν το προϊόν δεν αποκλείονται από τη διαδικασία επιστροφής. Αυτό μπορεί να συμβεί ακόμη και αν οι παραγωγοί-εξαγωγείς των εισαγωγέων αποτελούσαν ή όχι μέρος του αρχικού δείγματος.

2.3. Πώς καθορίζεται το αναθεωρημένο περιθώριο του ντάμπινγκ;

α) Η έρευνα θα καθορίσει περιθώριο του ντάμπινγκ όσον αφορά όλες τις εξαγωγές του υπό εξέταση προϊόντος οι οποίες πραγματοποιούνται από παραγωγό-εξαγωγέα στην εν λόγω υπόθεση προς όλους τους εισαγωγείς στην Κοινότητα και όχι μόνο στον εισαγωγέα που ζητά την επιστροφή, για μια αντιπροσωπευτική περίοδο.

β) Εν συνεχεία, η έρευνα θα καλύψει όλα τα μοντέλα που υπάγονται στον ορισμό του προϊόντος που καθορίζεται στον κανονισμό για την επιβολή των δασμών αντιντάμπινγκ και όχι μόνον τα μοντέλα εκείνα που εισάγονται στην Κοινότητα από τον αιτούντα.

γ) Εκτός αν μεταβληθούν οι συνθήκες, εφαρμόζεται η ίδια μέθοδος με εκείνη που είχε εφαρμοστεί κατά την αρχική έρευνα.

2.4. Τίνος συνεργασία απαιτείται;

Η επιτυχής έκβαση της αίτησης για επιστροφή εξαρτάται από τη συνεργασία του αιτούντα και του παραγωγού-εξαγωγέα. Ο αιτών πρέπει να εξασφαλίζει το ότι ο παραγωγός-εξαγωγέας υποβάλλει τις κατάλληλες πληροφορίες στην Επιτροπή. Αυτό προϋποθέτει τη συμπλήρωση ερωτηματολογίου που μπορεί να απαιτήσει την εξέταση όλων των κατάλληλων εμπορικών στοιχείων για συγκεκριμένη περίοδο του παρελθόντος και την αποδοχή της έρευνας για να διαπιστωθεί η ακρίβεια αυτών των πληροφοριών, συμπεριλαμβανομένης επιτόπιας επίσκεψης επαλήθευσης. Ένας παραγωγός-εξαγωγέας δεν μπορεί να "συνεργαστεί μερικώς" υποβάλλοντας μόνον επιλεκτικά στοιχεία. Αυτή η προσέγγιση θα οδηγήσει την Επιτροπή στο συμπέρασμα ότι υπήρξε άρνηση συνεργασίας και θα απορρίψει την αίτηση.

2.5. Πώς προστατεύονται οι εμπιστευτικές πληροφορίες;

Οι κανόνες του εμπιστευτικού χαρακτήρα όπως καθορίζονται στο άρθρο 19 του βασικού κανονισμού ισχύουν για όλες τις πληροφορίες που λαμβάνονται σε συνδυασμό με τις αιτήσεις για την επιστροφή των δασμών αντιντάμπινγκ.

2.6. Ποιες είναι οι προθεσμίες;

α) Οι αιτήσεις δυνάμει του άρθρου 11 παράγραφος 8 του βασικού κανονισμού πρέπει να υποβάλλονται στις αρμόδιες αρχές του κράτους μέλους στο οποίο έχουν εκτελωνισθεί τα εμπορεύματα για θέση σε ελεύθερη κυκλοφορία εντός έξι μηνών από την ημερομηνία καθορισμού των οφειλόμενων δασμών αντιντάμπινγκ επί των εμπορευμάτων αυτών.

β) Η Επιτροπή θα αποφασίσει κανονικά σχετικά με την επιστροφή των δασμών εντός δώδεκα μηνών, και το αργότερο εντός δεκαοκτώ μηνών, από την ημερομηνία παραλαβής από την Επιτροπή της αίτησης επιστροφής που θεωρήθηκε ότι αιτιολογείται δεόντως από επαρκή αποδεικτικά στοιχεία.

γ) Αν χορηγηθεί η επιστροφή, οι αρχές των κρατών μελών μπορούν να πραγματοποιήσουν την επιστροφή εντός ενενήντα ημερών από την ημερομηνία κοινοποίησης της απόφασης επιστροφής της Επιτροπής.

2.7. Ποιο ποσό μπορεί να επιστραφεί;

Αν διαπιστωθεί η δυνατότητα αποδοχής και το βάσιμο της αίτησης, η επιστροφή μπορεί να ανέλθει σε:

- μέρος των δασμών αντιντάμπινγκ που καταβλήθηκαν, όταν έχει μειωθεί το περιθώριο του ντάμπινγκ,

ή

- το σύνολο των δασμών αντιντάμπινγκ που καταβλήθηκαν, όταν έχει εξαλειφθεί το περιθώριο του ντάμπινγκ.

3. ΔΙΑΔΙΚΑΣΙΑ

Υπάρχουν δύο στάδια της διαδικασίας για να διαπιστωθεί αν μπορούν να επιστραφούν οι δασμοί αντιντάμπινγκ:

- υποβολή της αίτησης,

- εξέταση της αίτησης.

3.1. Υποβολή της αίτησης

3.1.1. Μορφή της αίτησης

Η αίτηση πρέπει να υποβάλλεται γραπτώς, σε μια από τις επίσημες γλώσσες της Κοινότητας, και να υπογράφεται από τον αιτούντα ή από πρόσωπο που είναι εξουσιοδοτημένο να εκπροσωπεί τον αιτούντα.

Η αίτηση πρέπει να περιλαμβάνει:

i) δήλωση που ζητά την επιστροφή και δηλώνει ότι έχει μειωθεί ή εξαλειφθεί το περιθώριο ντάμπινγκ του παραγωγού-εξαγωγέα του αιτούντα βάσει του οποίου έχουν καταβληθεί οι ανωτέρω δασμοί·

ii) δήλωση που αναφέρει ότι έχουν καταβληθεί πλήρως οι δασμοί αντιντάμπινγκ για τους οποίους ζητείται η επιστροφή·

iii) ένδειξη του συνολικού ποσού για το οποίο ζητείται η επιστροφή και περιγραφή των συγκεκριμένων συναλλαγών στις οποίες στηρίζεται το σύνολο.

Προς διευκόλυνση του αιτούντα, στην παρούσα ανακοίνωση επισυνάπτεται τυποποιημένο έντυπο αιτήσεως.

Για να μπορεί η Επιτροπή να ολοκληρώνει ταχύτερα την έρευνα όσον αφορά την επιστροφή του δασμού, ο αιτών μπορεί να επισυνάπτει στην αίτησή του κάθε σχετικό έγγραφο ή αποδεικτικά στοιχεία που θα κληθεί να υποβάλει σύμφωνα με το σημείο 3.2.1 κατωτέρω.

3.1.2. Υποβολή της αίτησης

Η αίτηση πρέπει να υποβάλλεται στις αρμόδιες αρχές του κράτους μέλους στο έδαφος του οποίου τέθηκε σε ελεύθερη κυκλοφορία το προϊόν που υπόκειται στους δασμούς αντιντάμπινγκ.

Το κράτος μέλος αποστέλλει πάραυτα την αίτηση στη Γενική Διεύθυνση Εμπορίου της Ευρωπαϊκής Επιτροπής, B-1049 Βρυξέλλες. Η Επιτροπή μπορεί εν συνεχεία να απευθύνεται στο κράτος μέλος για την επαλήθευση της πλήρους πληρωμής των εν λόγω δασμών αντιντάμπινγκ.

Όταν κρίνεται σκόπιμο, η Επιτροπή ενημερώνει τα άμεσα ενδιαφερόμενα μέρη σχετικά με κάθε αίτηση επιστροφής των δασμών αντιντάμπινγκ και παρέχει σε αυτά τα μέρη την ευκαιρία να υποβάλουν τις παρατηρήσεις τους.

3.1.3. Προθεσμίες για την υποβολή της αίτησης

α) Προθεσμία έξι μηνών

Όλες οι αιτήσεις για επιστροφή πρέπει να υποβάλλονται στο κατάλληλο κράτος μέλος εντός προθεσμίας έξι μηνών(7) που καθορίζεται στο άρθρο 11 παράγραφος 8 δεύτερο εδάφιο του βασικού κανονισμού.

Όσον αφορά την προθεσμία έξι μηνών για την υποβολή αίτησης, πρέπει να λαμβάνεται υπόψη ότι ακόμη και σε περιπτώσεις που ένας κανονισμός για την επιβολή του εν λόγω δασμού έχει προσβληθεί ενώπιον του Πρωτοδικείου των Ευρωπαϊκών Κοινοτήτων ή η εφαρμογή του κανονισμού έχει προσβληθεί ενώπιον εθνικής διοικητικής ή δικαστικής αρχής, πρέπει να τηρείται αυτή η προθεσμία έξι μηνών.

Ανάλογα με κάθε συγκεκριμένη υπόθεση, η προθεσμία έξι μηνών αρχίζει από:

- την ημερομηνία ενάρξεως ισχύος του κανονισμού του Συμβουλίου για την επιβολή οριστικών δασμών και για την είσπραξη των ποσών που έχουν κατατεθεί ως εγγύηση μέσω του προσωρινού δασμού

ή

- την ημερομηνία καθορισμού των οριστικών δασμών αντιντάμπινγκ, δηλαδή την ημερομηνία αποδοχής της τελωνειακής διασάφησης από τις τελωνειακές αρχές

ή

- όταν καθορίζεται το ακριβές ποσό των δασμών δυνάμει εκ των υστέρων ελέγχου, ισχύει η τελευταία ημερομηνία καθορισμού των καταβλητέων δασμών.

Όλες οι αιτήσεις πρέπει να πληρούν όλες τις προϋποθέσεις που καθορίζονται στο σημείο 3.1.1 ανωτέρω εντός αυτής της προθεσμίας έξι μηνών.

β) Ημερομηνία υποβολής της αίτησης

Όταν το κράτος μέλος αποστέλλει την αίτηση στην Επιτροπή, πρέπει να αναφέρει την ημερομηνία υποβολής της αίτησης, δηλαδή την ημερομηνία κατά την οποία η αρμόδια αρχή του κράτους μέλους παρέλαβε την αίτηση.

Για το ίδιο συμφέρον τους, οι αιτούντες πρέπει να λαμβάνουν απόδειξη παραλαβής της αιτήσεώς τους από τις υπηρεσίες του κατάλληλου κράτους μέλους. Για παράδειγμα:

- οι ταχυδρομικές αιτήσεις μπορούν να αποστέλλονται με συστημένη επιστολή που θα συνοδεύεται από έντυπο απόδειξης παραλαβής,

- η ημερομηνία παραλαβής φαξ από τις αρμόδιες αρχές του κράτους μέλους μπορεί να καθοριστεί με βάση την ημερομηνία που δηλώνεται στην έκθεση επιτυχούς μεταβίβασης.

3.1.4. Κατ' επανάληψη αιτήσεις

Όταν ο αιτών διαπιστώσει ότι προτίθεται να υποβάλει περισσότερες της μιάς αιτήσεις για την επιστροφή των δασμών αντιντάμπινγκ που έχουν επιβληθεί στο εν λόγω προϊόν, οφείλει να το κοινοποιήσει στην Επιτροπή. Αυτές οι πληροφορίες είναι αναγκαίες για να μπορεί η Επιτροπή να οργανώσει την έρευνα με τον πιο αποτελεσματικό τρόπο.

3.2. Έρευνα

3.2.1. Αποδεικτικά στοιχεία που πρέπει να υποβάλει ο αιτών

Η Επιτροπή ενημερώνει τον αιτούντα σχετικά με τις πληροφορίες που πρέπει να υποβληθούν προσδιορίζοντας εύλογο χρονικό διάστημα εντός του οποίου πρέπει να υποβληθούν τα αιτούμενα αποδεικτικά στοιχεία. Αυτές οι πληροφορίες περιλαμβάνουν:

α) τιμολόγιο α) και άλλα έγγραφα στα οποία στηρίχτηκαν οι τελωνειακές διαδικασίες·

β) τελωνειακά έγγραφα που προσδιορίζουν τις εισαγωγικές συναλλαγές για τις οποίες ζητείται η επιστροφή και που αναφέρουν, ειδικότερα, τη βάση καθορισμού του ποσού του δασμού που πρέπει να καταβληθεί (τον τύπο, την ποσότητα και την αξία των εμπορευμάτων που διασαφίζονται και το συντελεστή των δασμών αντιντάμπινγκ που έχουν εφαρμοστεί) καθώς και το ακριβές ποσό των δασμών αντιντάμπινγκ που έχουν επιβληθεί·

γ) δηλώσεις ότι:

i) ο δασμός που έχει εισπραχθεί δεν έχει επιστραφεί από τον παραγωγό-εξαγωγέα ή από άλλο τρίτο μέρος και ότι δεν θα πραγματοποιηθεί ή επιτραπεί άλλη μελλοντική επιστροφή·

ii) είναι πραγματικές οι τιμές στις οποίες στηρίζεται η αίτηση·

iii) δεν έχει γίνει συμψηφιστικός διακανονισμός πριν, κατά τη διάρκεια ή παράλληλα με τις υπό εξέταση πωλήσεις·

δ) όταν ο αιτών δεν είναι συνδεδεμένος με τον παραγωγό-εξαγωγέα, και όταν δεν είναι άμεσα διαθέσιμες οι σχετικές πληροφορίες, η αίτηση πρέπει να περιλαμβάνει δήλωση του παραγωγού-εξαγωγέα ότι έχει μειωθεί ή εξαλειφθεί το περιθώριο του ντάμπινγκ και ότι θα υποβάλει στην Επιτροπή όλα τα σχετικά αποδεικτικά στοιχεία (δηλαδή πληροφορίες σχετικά με τις κανονικές αξίες και τις τιμές εισαγωγής για περίοδο κατά την οποία τα εμπορεύματά του είχαν εξαχθεί απευθείας ή έμμεσα στην Κοινότητα και επί των οποίων επιβλήθηκαν οι δασμοί). Η Επιτροπή θα καθορίσει αργότερα την κατάλληλη αντιπροσωπευτική περίοδο για την ανάλυση (βλέπε το σημείο 3.2.2 κατωτέρω)·

ε) όταν οι εισαγωγείς έχουν καταβάλει δασμούς σύμφωνα με τα μέτρα που έχουν επιβληθεί ύστερα από αρχική έρευνα που διεξήχθη με βάση ένα δείγμα παραγωγών-εξαγωγέων, δυνάμει του άρθρου 17 του βασικού κανονισμού, οι αιτούντες δεν υποχρεούνται να υποβάλουν στοιχεία σχετικά με την ομάδα παραγωγών-εξαγωγέων που αποτέλεσαν αρχικά αντικείμενο της δειγματοληψίας, αλλά οφείλουν να υποβάλουν μόνον τις σχετικές πληροφορίες για τους δικούς τους παραγωγούς-εξαγωγείς.

Τα αντίγραφα των αρχικών τιμολογίων, τα έντυπα εισόδου στο τελωνείο, κ.λπ., πρέπει να υποβάλλονται συνοδευόμενα από δήλωση γνησιότητάς τους από τον αιτούντα ή τον παραγωγό-εξαγωγέα του. Επιπλέον, αυτά τα έγγραφα ή οι μεταφράσεις τους πρέπει να συντάσσονται σε μία από τις επίσημες γλώσσες της Κοινότητας.

Για να μπορεί η Επιτροπή να ολοκληρώνει ταχύτερα την έρευνά της, ο αιτών μπορεί ήδη να επισυνάψει τα προαναφερόμενα αποδεικτικά στοιχεία στην αίτησή του που υποβάλλεται στις αρμόδιες αρχές του αντίστοιχου κράτους μέλους. Η Επιτροπή εξετάζει εν συνεχεία αν η αίτηση περιλαμβάνει όλες τις αιτούμενες πληροφορίες από τον αιτούντα. Αν κριθεί αναγκαίο, η Επιτροπή ενημερώνει τον αιτούντα σχετικά με τις πληροφορίες που πρέπει να υποβληθούν και προσδιορίζει εύλογο χρονικό διάστημα εντός του οποίου πρέπει να υποβληθούν τα αιτούμενα αποδεικτικά στοιχεία.

3.2.2. Αποδεικτικά στοιχεία που πρέπει να υποβάλει ο παραγωγός-εξαγωγέας

α) Αντιπροσωπευτική περίοδος

Για τον καθορισμό του αναθεωρημένου περιθωρίου του ντάμπινγκ, η Επιτροπή προσδιορίζει την αντιπροσωπευτική περίοδο που θα εξεταστεί και η οποία περιλαμβάνει κανονικά την ημερομηνία τιμολόγησης των συναλλαγών για τις οποίες ζητείται η επιστροφή. Αυτή η περίοδος καλύπτει κανονικά τουλάχιστον έξι μήνες και περιλαμβάνει μια περίοδο πριν από την ημερομηνία τιμολόγησης της πρώτης συναλλαγής από τον παραγωγό-εξαγωγέα.

β) Ερωτηματολόγια

Δυνάμει του άρθρου 6 παράγραφος 2 του βασικού κανονισμού, ο παραγωγός-εξαγωγέας που υπέβαλε την αίτηση και, όπου είναι σκόπιμο, ο συνδεδεμένος εισαγωγέας καλούνται να υποβάλουν πληροφορίες σχετικά με όλες τις πωλήσεις στην αγορά της Κοινότητας, και όχι μόνον τις πωλήσεις στον αιτούντα.

Για λόγους εμπιστευτικότητας, ο παραγωγός-εξαγωγέας μπορεί να αποστείλει αυτές τις πληροφορίες απευθείας στην Επιτροπή. Οι πληροφορίες υποβάλλονται μέσω ερωτηματολογίου που αποστέλλεται στον παραγωγό-εξαγωγέα του αιτούντα (και σε κάθε συνδεδεμένο εισαγωγέα στην Κοινότητα) και οι απαντήσεις πρέπει να παραληφθούν εντός 37 ημερών από την ημερομηνία αποστολής του ερωτηματολογίου.

Όταν η Επιτροπή λάβει όλες οι πληροφορίες και τα συμπληρωμένα ερωτηματολόγια (καθώς και τις απαντήσεις για κάθε σημαντική έλλειψη που μπορεί να έχει διαπιστωθεί στην απάντηση), μόνον τότε θα θεωρήσει ότι η αίτηση αιτιολογείται δεόντως από τα κατάλληλα αποδεικτικά στοιχεία.

Τα μέρη που υποβάλλουν πληροφορίες πρέπει να γνωρίζουν ότι η Επιτροπή μπορεί να επαληθεύσει τις πληροφορίες ή τα αποδεικτικά στοιχεία που έχει παραλάβει.

3.2.3. Εξέταση του βάσιμου της αίτησης

α) Γενική μέθοδος

Το αναθεωρημένο περιθώριο του ντάμπινγκ καθορίζεται με βάση τη σύγκριση για την αντιπροσωπευτική περίοδο μεταξύ των:

- κανονικών αξιών για τα εν λόγω εξαγόμενα προϊόντα,

- και των τιμών εξαγωγής,

σύμφωνα με τις αντίστοιχες διατάξεις του άρθρου 2 του βασικού κανονισμού.

Το άρθρο 11 παράγραφος 9 του βασικού κανονισμού προβλέπει τη χρήση της "ίδιας μεθόδου με εκείνη της αρχικής έρευνας που οδήγησε στην επιβολή του δασμού, λαμβανομένων δεόντως υπόψη του άρθρου 2 (καθορισμός του ντάμπινγκ) και ειδικότερα των παραγράφων 11 και 12 (χρήση των μέσων σταθμισμένων όρων κατά τον υπολογισμό του περιθωρίου του ντάμπινγκ), και του άρθρου 17 (δειγματοληψία)".

Όταν ο αριθμός των παραγωγών-εξαγωγέων, των τύπων του προϊόντος ή των συναλλαγών που αφορούν οι αιτήσεις οι οποίες έχουν υποβληθεί σε περίοδο έξι μηνών από την ημερομηνία υποβολής της πρώτης αίτησης ή δώδεκα μηνών από την ημερομηνία επιβολής των οριστικών μέτρων, ανάλογα με το ποια είναι μεταγενέστερη, είναι τέτοιος ώστε η ατομική εξέταση γίνεται ιδιαίτερα επαχθής και εμποδίζει την ολοκλήρωση της έρευνας σε εύθετο χρόνο, η Επιτροπή μπορεί να στηρίξει τον υπολογισμό του αναθεωρημένου περιθωρίου του ντάμπινγκ σε δείγμα παραγωγών-εξαγωγέων, τύπων προϊόντος ή συναλλαγών που αφορά η αίτηση σύμφωνα με τις διατάξεις του άρθρου 17 του βασικού κανονισμού και ιδίως της παραγράφου 3.

β) Καθορισμός της τιμής εξαγωγής

Όταν η τιμή εξαγωγής φαίνεται αναξιόπιστη και έχει κατασκευαστεί σύμφωνα με το άρθρο 2 παράγραφος 9 του βασικού κανονισμού, η Επιτροπή υποχρεούται να υπολογίζει την τιμή εξαγωγής χωρίς να αφαιρεί το ποσό των καταβληθέντων δασμών αντιντάμπινγκ, υπό την προϋπόθεση ότι έχουν υποβληθεί πειστικά αποδεικτικά στοιχεία από τα οποία προκύπτει ότι ο δασμός αντανακλάται δεόντως στις τιμές μεταπώλησης και στις μεταγενέστερες τιμές πώλησης στην Κοινότητα.

γ) Χρησιμοποίηση των διαπιστώσεων της επανεξέτασης

Όταν εξετάζει αίτηση για επιστροφή του δασμού, η Επιτροπή μπορεί να αποφασίσει ανά πάσα στιγμή να αρχίσει ενδιάμεση επανεξέταση σύμφωνα με το άρθρο 11 παράγραφος 3 του βασικού κανονισμού. Η διαδικασία σχετικά με την αίτηση επιστροφής αναστέλλεται έως την ολοκλήρωση της έρευνας επανεξέτασης.

Οι διαπιστώσεις της έρευνας επανεξέτασης μπορούν να χρησιμοποιηθούν για τον καθορισμό του βάσιμου της αίτησης επιστροφής του δασμού υπό τον όρο ότι η ημερομηνία τιμολόγησης των συναλλαγών για τις οποίες ζητείται η επιστροφή συμπεριλαμβάνεται εντός της περιόδου της έρευνας επανεξέτασης.

δ) Παρεκβολή

Ανεξάρτητα από το στοιχείο γ) ανωτέρω, για λόγους διοικητικής αποτελεσματικότητας, το περιθώριο του ντάμπινγκ που καθορίζεται για κάθε περίοδο της έρευνας μπορεί να υπολογισθεί με παρεκβολή για τις εισαγωγικές συναλλαγές που δεν καλύπτονται από αυτή την περίοδο. Εντούτοις αυτό γίνεται μόνον υπό ορισμένες ειδικές συνθήκες:

- η παρεκβολή μπορεί να γίνει μόνον για την άμεσα πλησιέστερη περίοδο με εκείνη για την οποία έγινε η έρευνα,

- η μέγιστη περίοδος για την οποία τα αποτελέσματα της έρευνας μπορούν να υπολογιστούν με παρεκβολή είναι έξι μήνες,

- η παρεκβολή μπορεί να εφαρμόζεται μόνον όταν το περιθώριο του ντάμπινγκ καθορίστηκε βάσει ολοκληρωμένης έρευνας,

- η παρεκβολή μπορεί να εφαρμοσθεί μόνον για το ποσό των δασμών που είναι σχετικά χαμηλό στο πλαίσιο του συνόλου της αίτησης επιστροφής.

3.2.4. Άρνηση συνεργασίας

Σε περίπτωση που ο αιτών ή ο παραγωγός-εξαγωγέας:

- υποβάλλει ψευδείς ή παραπλανητικές πληροφορίες

ή

- αρνείται την πρόσβαση σε αναγκαία στοιχεία ή γενικότερα δεν τα παρέχει εντός της προβλεπόμενης προθεσμίας

ή

- παρεμποδίζει σημαντικά την έρευνα και εμποδίζει την επαλήθευση των στοιχείων στο βαθμό που κρίνεται αναγκαίος από την Επιτροπή,

τα στοιχεία δεν λαμβάνονται υπόψη και μπορούν να χρησιμοποιηθούν τα διαθέσιμα πραγματικά περιστατικά σύμφωνα με το άρθρο 18 του βασικού κανονισμού.

Σε αυτές τις περιπτώσεις, το περιθώριο του ντάμπινγκ, που έχει καθοριστεί κατά την έρευνα που οδήγησε στην επιβολή του δασμού για τον οποίο ζητείται η επιστροφή, θα θεωρηθεί ως το καλύτερο διαθέσιμο αποδεικτικό στοιχείο. Επομένως κρίνεται ότι δεν έχει μειωθεί το περιθώριο του ντάμπινγκ οπότε και απορρίπτεται η αίτηση.

3.2.5. Κοινοποίηση

Μόλις ολοκληρώνεται η έρευνα σχετικά με το βάσιμο της αίτησης, οι εισαγωγείς λαμβάνουν κοινοποίηση για τα ουσιαστικά πραγματικά περιστατικά και τις παρατηρήσεις βάσει των οποίων η Επιτροπή προτίθεται να εκδώσει απόφαση σχετικά με την αίτηση επιστροφής, ενώ οι συνεργαζόμενοι παραγωγοί-εξαγωγείς λαμβάνουν ενδεχομένως μόνον πληροφορίες για τη μεταχείριση των δικών τους στοιχείων, ιδίως για τον υπολογισμό της κανονικής αξίας και τις τιμές εξαγωγής.

4. ΕΚΒΑΣΗ

4.1. Επιπλέον ποσό που πρέπει να επιστραφεί

Το επιπλέον ποσό που πρέπει να επιστραφεί στον αιτούντα υπολογίζεται κανονικά ως η διαφορά μεταξύ του δασμού που έχει καταβληθεί και των οφειλόμενων δασμών, βάσει του περιθωρίου του ντάμπινγκ που έχει διαπιστωθεί κατά την έρευνα, ως απόλυτο ποσό.

4.2. Πληρωμή

Η επιστροφή καταβάλλεται κανονική εντός ενενήντα ημερών από την ημερομηνία κοινοποίησης της απόφασης επιστροφής.

Το αν πρέπει να καταβληθεί τόκος για την πληρωμή που πραγματοποιείται ύστερα από ενενήντα ημέρες υπόκειται στην εθνική νομοθεσία κάθε κράτους μέλους.

4.3. Ανάκληση αιτήσεως επιστροφής

Όταν διαπιστώνεται εν συνεχεία ότι η απόφαση επιστροφής στηρίζεται σε ψευδή ή ελλιπή στοιχεία που υπέβαλαν τα ενδιαφερόμενα μέρη της διαδικασίας, η απόφαση αυτή ανακαλείται με αναδρομική ισχύ. Όντως, το γεγονός ότι μια απόφαση επιστροφής στηρίχτηκε σε ψευδή ή ελλιπή στοιχεία αντιστοιχεί σε απουσία αντικειμενικής νομικής βάσης για αυτή την απόφαση, η οποία στερεί εξαρχής τον ενδιαφερόμενο εξαγωγέα του δικαιώματός του να λάβει την επιστροφή και αιτιολογεί την ανάκληση της εν λόγω απόφασης.

Ως συνέπεια αυτής της ανάκλησης εισπράττονται τα ποσά που έχουν επιστραφεί και που αντιστοιχούν στους αρχικούς δασμούς αντιντάμπινγκ.

Όταν η Επιτροπή εκδώσει απόφαση για την ανάκληση της επιστροφής, το ενδιαφερόμενο κράτος μέλος εξασφαλίζει την ορθή εκτέλεση αυτής της απόφασης εντός του εδάφους του και εισπράττει τα ποσά που έχουν επιστραφεί αδικαιολόγητα βάσει του άρθρου 11 παράγραφος 8 του βασικού κανονισμού.

Οι αρμόδιες αρχές των ενδιαφερόμενων κρατών μελών, κατά την εκτέλεση αυτής της απόφασης, ενεργούν σύμφωνα με τους διαδικαστικούς και ουσιαστικούς κανόνες της δικής τους εθνικής νομοθεσίας υπό τον όρο ότι η εφαρμογή της εθνικής νομοθεσίας δεν επηρεάζει το πεδίο και την αποτελεσματικότητα της απόφασης της Επιτροπής να ανακαλέσει την προηγούμενη απόφασή της για τη χορήγηση της επιστροφής.

>PIC FILE= "C_2002127EL.001501.TIF">

(1) Κανονισμός (ΕΚ) αριθ. 384/96 του Συμβουλίου, της 22ας Δεκεμβρίου 1995, για την άμυνα κατά των εισαγωγών που αποτελούν αντικείμενο ντάμπινγκ εκ μέρους χωρών μη μελών της Ευρωπαϊκής Κοινότητας (ΕΕ L 56 της 6.3.1996, σ. 1), όπως τροποποιήθηκε τελευταία από τον κανονισμό (ΕΚ) αριθ. 2238/00 του Συμβουλίου (ΕΕ L 257 της 11.10.2000, σ. 2).

(2) Έως τη λήξη της συνθήκης ΕΚΑΧ, στις 23 Ιουλίου 2002, αυτές οι κατευθυντήριες οδηγίες παραμένουν σε εφαρμογή, τηρουμένων των αναλογιών, στο άρθρο 11 παράγραφος 8 της απόφασης αριθ. 2277/96/ΕΚΑΧ της Επιτροπής, της 28ης Νοεμβρίου 1996, για την άμυνα κατά των εισαγωγών που αποτελούν αντικείμενο ντάμπινγκ εκ μέρους χωρών μη μελών της Ευρωπαϊκής Κοινότητας Άνθρακα και Χάλυβα (ΕΕ L 308 της 29.11.1996, σ. 11), όπως τροποποιήθηκε τελευταία από την απόφαση αριθ. 435/2001/ΕΚΑΧ της Επιτροπής (ΕΕ L 63 της 3.3.2001, σ. 14). Οι αιτήσεις επιστροφών που παραλήφθηκαν κατ' ακολουθία του άρθρου 11 παράγραφος 8 της ανωτέρω απόφασης θα ρυθμίζονται από τις 24 Ιουλίου 2002 και έπειτα με βάση τον κανονισμό (ΕΚ).

(3) Ανακοίνωση της Επιτροπής σχετικά με την επιστροφή των δασμών αντιντάμπινγκ (ΕΕ C 266 της 22.10.1986, σ. 2).

(4) Κανονισμός (ΕΟΚ) αριθ. 2913/92 του Συμβουλίου, της 12ης Οκτωβρίου 1992, περί θεσπίσεως του κοινοτικού τελωνειακού κώδικα (ΕΕ L 302 της 19.10.1992, σ. 1), όπως τροποποιήθηκε τελευταία από τον κανονισμό (ΕΚ) αριθ. 2700/2000 (ΕΕ L 311 της 12.12.2000, σ. 17).

(5) Κανονισμός (ΕΟΚ) αριθ. 2454/93, της Επιτροπής, της 2ας Ιουλίου 1993, για τον καθορισμό ορισμένων διατάξεων εφαρμογής του κανονισμού (ΕΟΚ) αριθ. 2913/92 του Συμβουλίου (ΕΕ L 253 της 11.10.1993, σ. 1).

(6) Όταν ένας εισαγωγέας αμφισβητεί την εφαρμογή δασμού αντιντάμπινγκ στις συναλλαγές του (είτε αυτή η πράξη αναστέλλει την καταβολή των δασμών είτε όχι) ή όταν η εθνική αρχή έλαβε εγγύηση έναντι πιθανής οφειλής δασμού αντιντάμπινγκ, ο εισαγωγέας οφείλει (αν το επιθυμεί) να υποβάλει αίτηση για επιστροφή των δασμών αντιντάμπινγκ εντός προθεσμίας έξι ηνών μαζί με αίτηση ώστε η Επιτροπή να αναστείλει την έρευνα έως ότου καθοριστεί τελικά η οφειλή των δασμών.

(7) Για τον υπολογισμό των προθεσμιών γενικά, βλέπε κανονισμό (ΕΟΚ, Ευρατόμ) αριθ. 1182/71 του Συμβουλίου, της 3ης Ιουνίου 1971, για τον καθορισμό των κανόνων που εφαρμόζονται στις περιόδους, ημερομηνίες και προθεσμίες (ΕΕ L 124 της 8.6.1971, σ. 1).